## Rješenje kojim se društvu Veneto Banca soc.coop p.a., Montebelluna (Treviso), Italija, odobrava objav­ljivanje ponude za preuzimanje javnog dioničkog društva Veneto Banka d.d., Zagreb

### NN 104/2007 (12.10.2007.), Rješenje kojim se društvu Veneto Banca soc.coop p.a., Montebelluna (Treviso), Italija, odobrava objav­ljivanje ponude za preuzimanje javnog dioničkog društva Veneto Banka d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**3037**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva društva Veneto Banca soc.coop p.a.,
Montebelluna (Treviso), Piazza G.B. Dall’Armi 1, Italija, zastupanog po
punomoćniku, Draženu Grubišiću-Čabi, odvjetniku iz Odvjetničkog društva Porobija
& Porobija, Zagreb, Iblerov trg 10/VII, za odobrenje objavljivanja ponude za
preuzimanje javnog dioničkog društva Veneto banka d.d., Zagreb, Draškovićeva 58,
na sjednici održanoj 4. listopada 2007. godine, donijela je

## RJEŠENJE

1. Društvu Veneto Banca soc.coop p.a., Montebelluna (Treviso), Piazza G.B. Dall’Armi
1, Italija, odobrava se objavljivanje ponude za preuzimanje javnog dioničkog
društva Veneto banka d.d., Zagreb, Draškovićeva 58.
2. Ovo Rješenje objavit će se u »Narodnim novinama«.

```
Obrazloženje
```

I. Društvo Veneto Banca soc.coop p.a., Montebelluna (Treviso), Piazza G.B. Dall’Armi
1, Italija (dalje u tekstu: Ponuditelj), zastupano po punomoćniku, Draženu
Grubišiću-Čabi, odvjetniku iz Odvjetničkog društva Porobija & Porobija, Zagreb,
Iblerov trg 10/VII, podnijelo je Hrvatskoj agenciji za nadzor financijskih
usluga (dalje u tekstu: Agencija), 7. rujna 2007. godine, temeljem odredbe
članka 13. stavak 1. Zakona o preuzimanju dioničkih društava (dalje u tekst:
Zakon), Zahtjev za odobrenje objavljivanja ponude za preuzimanje trgovačkog
društva Veneto banka d.d., Zagreb, Draškovićeva 58 (dalje u tekstu: Izdavatelj)
i dokumentaciju u privitku, a 28. rujna 2007. godine, zadnju izmjenu i dopunu
toga zahtjeva.
II. Izdavatelj je javno dioničko društvo, sukladno odredbi članka 114. stavak 1.
točka 1. i 2. Zakona o tržištu vrijednosnih papira (»Narodne novine« broj 84/02
i 138/06), vezano uz odredbu članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Interne­tu te utvrdila
da temeljni kapital Izdavatelja iznosi 180.000.000,00 ku­na.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu travnju, svibnju i lipnju 2007. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 3. alineja 1. Zakona, nastala je za Ponuditelja 8. kolovoza 2007. godine,
stjecanjem 157.827 redovnih dionica Izdavatelja, a što predstavlja stjecanje
dodatnih 9,34% dionica Izdavatelja s pravom glasa, koje dionice su stečene
temeljem Ugovora o prodaji i prijenosu dionica, sklopljenog s društvom Faktor
banka d.d., Ljubljana, Tivolska cesta 48, Slovenija, a nakon kojeg stjecanja
Ponuditelj raspolaže s ukupno 1.654.314 redovne dionice Izdavatelja, odnosno
91,91% učešća u temeljnom kapitalu Izdavatelja, što daje 97,90% od ukupnog broja
glasova koje daju dionice Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
283,84 kune po redovnoj dionici. Prema podacima dostupnima Agenciji i
dokumentaciji priloženoj uz Zahtjev za odobrenje objavljivanja ponude za
preuzimanje, najviša cijena po kojoj je Ponuditelj stjecao dionice Izdavatelja s
pravom glasa u razdoblju nakon prethodne ponude za preuzimanje iznosi 215,41
kunu po redovnoj dionici. Prema podacima Zagrebačke burze d.d., Zagreb
dostavljenih na zahtjev Agencije (u predmetu: Klasa: 451-04/07-13/122), u zadnja
tri mjeseca prije nastanka obveze objavljivanja ponude za preuzimanje, ostvarena
je prosječna cijena redov­nim dionicama Izdavatelja u iznosu od 284,83 kune po
dionici, te je utvrđeno da je cijena izražena u ponudi za preuzimanje u iznosu
od 284,83 kune po dionici, utvrđena u skladu s odredbom članka 4. stavak 4. i
članka 15. stavci 4. i 6. Zakona.
V. Ponuditelj raspolaže s 1.654.314 redovne dionice Izdavatelja, a temeljni
kapital Izdavatelja podijeljen je na 1.690.280 redovnih i 109.720 povlaštenih
dionica Izdavatelja, svaka u nominalnom iznosu od 100,00 kuna. Izdavatelj
raspolaže s 410 vlastitih dionica. Za plaćanje preostalih 35.556 redovnih
dionica Izdavatelja s pravom glasa, potrebno je osigurati, sukladno odredbi
članka 9. stavka 1. Zakona, novčana sredstva u iznosu od najmanje 10.092.215,04
kune. Uvidom u Ugovor o otvaranju posebnog računa Br. ZGB 000182 HRK 9309 01, od
4. rujna 2007. godine i Dodatak 1. Ugovoru o otvaranju posebnog računa Br. ZGB
000182 HRK 9309 01, od 27. rujna 2007. godine, oba sklopljena između trgovačkog
društva Volksbank d.d., Zagreb, Varšavska 9 i Ponuditelja, te uvidom u Potvrdu
Volksbank d.d., Zagreb, Varšavska 9, od 27. rujna 2007. godine, utvrđeno je da
je Ponuditelj osigurao sredstva u iznosu od 10.092.215,04 kune.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavak 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/13
Urbroj: 326-111/07-4
Zagrebu, 4. listopada 2007.

Predsjednik Uprave
**Ante Samodol**, v. r.

Rješenje, NN 104/2007-3037
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)